Iloilo City on Länsi-Visayasin alueen talouskeskus ja noin 448 000 asukkaan kaupunki Panayn saaren kaakkoisosassa. Kaupunkia kutsutaan toisinaan Filippiinien sydämeksi sen sijainnin ja rikkaan kulttuuriperinnön takia. Iloilosta löytyy esimerkiksi kauniita kirkkoja vierailtaviksi, kuten﻿ kreikkalaisia jumalpatsaita sisältävät Molo Church sekä Jalo Cathedral, jonka historia ulottuu aina 1500-luvulle asti. Iloilo River Esplanade on kaunis kävelyreitti jokirannassa, jossa voi rentoutua ja nauttia maisemista tai halutessaan myös pyöräillä tai hölkätä. Toinen hyvä kävelykohde on J.M. Basa Street, joka on yksi kaupungin vilkkaimmista ja valokuvatuimmista. Kadulta löytyy paljon Espanjan vallan ajan sekä Kansainyhteisön aikaisia rakennuksia. Kaupungista ja sen läheisyydestä löytyy toki myös kauniita rantoja uimiseen ja auringonpalvontaan; keskustan länsireunalta löytyy pitkä Villa Beach ja Iloilo Cityn edustalla sijaitsevalta Guimarasin saarelta monta rantaa lisää. Saarelle pääsee kätevästi lautalla kaupungin satamasta. Jos haluaa metsästää lisää paratiisirantoja, kannattaa harkita retkeä Iloilosta saaren pohjoisosiin Islas de Gigantes -saarille, joilta löytyy rantoja, laguuneja ja salaperäisiä luolia, eli kunnon paratiisisaaritunnelmaa. Oiva päiväretkikohde Iloilo Citysta on myös Garin Farm, joka sijaitsee rannikolla kaupungista länteen. Paikka on loma- ja pyhiinvaelluskohde, josta löytyy myös erilaisia aktiviteetteja kuten kajakilla melontaa, kalastusta ja uimista. Siellä voi nähdä yhdeksän eri Raamatun kohtausta kuvaelmina sekä vierailla kauniilla ja kuvauksellisella ”Heaven on Earth” -paikalla: kokovalkoisilla portailla ja enkelten reunustamalla taivaan portilla.